《西河 西氿落晖》
清代·陈维崧

伤心事。碧云黄叶天气。漫登粉堞望溪山，戍楼闷倚。

茫茫不觉百端来，暝烟暗结津市。

银涛吼，红日坠。老枫烘得如醉。无情肯逐水东流，只贪西逝。

临风太息语阳乌，长绳纵有难繫。

估樯竞矗野岸底。说胭脂、落照相似。明日大风定起。

且移船泊入、前汀芦苇。卧看新蟾衔沙尾。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。